Á ngɔn awômo ai bɛ̌ yā é nə̄ ngɔn Adar, e tɔá mə̄lú áwômo ai mə́lɛ́, ámōs bə́ yəan kpân ábéndé ńkúkúmá ai tə́bə́gá wōē, ámōs mīńzīzíŋ mí Yúdɛn mí fidígi nâ myâzu bɔ́ tidi ákǒl á ńlō, éyə bitíé byáman fɔlǎn vā[15]: Yúdɛn ḿbɔ̄ bə́ ngatidi ébá bə́ fəmə bɔ́ ákǒl á ńlō. 2Yúdɛn bə́ ngáman tógan á bə̄tísɔn bábán á mə̄bōdā miǹnam mísə̄ mí wôge ai ǹkúkúmá Sɛrsɛs, nâ é bod bə́sə báyi bɔ dzə́ŋ á sí bə́ wōā bɔ́ mɔ́ á nyɔ́l; təge fɔ́ɔ́ ai é mod a kángā bɔ́, amú é wɔ̄ŋ bə́ mbádaga bɔ́ ó ngáyaman bod bə́sə. 3Bətə́bə̄ bə́ ósú bə́sə̄ yā mə̄bódā miǹnǎm bifɔlɔgɔ bí ńkúkúmá, bəngɔ́mɔna ai bəbɔ bisíé bə́ ǹkúkúma, bə́sə̄ bə́ kamaŋan ai Yúdɛn, ású é wɔ̄ŋ bə́ mbádaga Mardoké. 4Amú Mardoké á ngābə́ fɔ́ɔ́ mod ǹnénə á ndá ǹkúkúmá, dzwé díé á yāmán á mə̄bódā miǹnam mə́sə; Mardoké, mod tě, olugú wōē á nāŋa və ǹnáŋán. 5Yúdɛn bə́ ngadib fɔ́ɔ́ okəŋ bítá á zāŋ miǹzízíŋ myábán mísə, m̀bə̂ ǹtugán, m̀bə̂ ndzáán. Bə́ ngábɔ fɔ́ɔ́ ébá bə́ síŋī bɔ́ ḿból ósə̄ bə́ diŋi. 6Á Suza Ongóla, Yúdɛn bə́ ngáwé, bə́ tūgí bod miǹtɛd mítán; 7á Parshândata, ai Dalfôn, ai Aspata, 8ai Porata, ai Adalya, ai Aridata 9ai Parmashta, ai Arisái, ai Waízata, 10awóm bɔ́n bə́ Haman, ndómán Hamedata, ǹzízíŋ Yúdɛn, bə́ mān bɔ wé; hədá təge fudi mɔ́ á ńsǎn byə́m. 11Amǒs tē bēn, táŋ é bod bə́ ngáwé á Suza Ongóla e kwí fə̄ á mə̄lɔ́ mə́ ńkúkúmá. 12Ńdɔ ǹkúkúmá á ngādzó ai Estɛ̂r, miníngá ǹkúkúmá, nâ: "Á Suza Ongóla, Yúdɛn bə́ wé, bə́ dzáá bod miǹtɛd mítán ai awóm bɔ́n bə́ Haman; á mə̄bōdā miǹnam mí ńkúkúmá mīvɔ́g, bə́ bɔ̄ təge bɔ dzé ? Ńdɔ̄ hḿ wadzai dzé ? Wayi dzɔ́ bələ́. O ngə́nə́ síligi dzé ? Yâyi dzálaban !"